Polisielede skiet glo diewe, buit sélf kabelsArgieffoto Vier polisiebeamptes van die Wes-Rand is Donderdagoggend in hegtenis geneem nadat hulle glo vermeende koperkabeldiewe geskiet en daarna self die gesteelde koperkabels verkoop het. Die skietery is nooit by die Onafhanklike Polisieondersoekdirektoraat (Opod) aangemeld nie. Die polisiebeamptes, verbonde aan die polisiestasie in Carletonville, staan nou tereg op twee aanklagte van moord, dwarsboming van die gereg en koperkabeldiefstal. Ndileka Cola, woordvoerder van Opod, sê die polisiebeamptes word daarvan beskuldig dat hulle op 11 Februarie twee mans doodgeskiet het nadat hulle die mans na bewering in besit van gesteelde koperkabels betrap het. Daar word beweer dat die polisiebeamptes die verdagtes se liggame op die toneel agtergelaat en daarna na ’n skrootwerf gegaan het waar hulle die gesteelde koperkabels verkoop het. Cola sê die skietvoorval is nooit by Opod aangemeld soos deur die wet vereis word nie. Die polisiebeamptes sal na verwagting Vrydag in die Oberholzer-landdroshof verskyn. Opod se ondersoek duur voort.